Informatīvais ziņojums

[bookmark: _Hlk118205318]"Par augstas gatavības projekta "Vienotas tiesu ekspertīžu iestādes izveide" īstenošanas termiņa pagarināšanu""

[bookmark: _Hlk118122268] Tieslietu ministrija ir sagatavojusi informatīvo ziņojumu, kurā ir sniegta informācija par augstas gatavības projekta "Vienotas tiesu ekspertīžu iestādes izveide" īstenošanu, kā arī sniegts priekšlikums par turpmāko rīcību un pasākumu ieviešanas termiņa pagarināšanu. 

1. ESOŠĀS SITUĀCIJAS RAKSTUROJUMS
 Ministru kabineta 2021. gada 18. marta sēdē (prot. Nr. 28, 42. § 2. punkts un 6. punkts) pieņemts lēmums atbalstīt papildus finansējumu ar Covid–19 krīzes pārvarēšanu un ekonomikas atlabšanu saistītu augstas gatavības projektu īstenošanai 2021. un 2022. gadā, no tā Tieslietu ministrijas pasākumam "Vienotas tiesu ekspertīžu iestādes izveide" atvēlēts finansējums 5 460 000 euro apmērā, noteikts, ka minētais augstas gatavības projekts jārealizē līdz 2022. gada beigām. 
Atbilstoši Ministru kabineta 2021. gada 10. augusta rīkojuma Nr. 529 "Par apropriācijas palielināšanu Tieslietu ministrijai" 1. punktam nolemts atbalstīt sabiedrības ar ierobežotu atbildību "Tiesu namu aģentūra" pamatkapitāla palielināšanu, ieguldot tajā finanšu līdzekļus 5 460 000 euro apmērā, lai Covid-19 krīzes seku pārvarēšanas un ekonomikas atlabšanas pasākumu ietvaros īstenotu augstas gatavības projektu – "Vienotas tiesu ekspertīžu iestādes izveidi", tai skaitā: 2021. gadā – 402 359 euro; 2022. gadā – 5 057 641 euro.
2021. gadā tika pabeigts projekta pirmais posms par ēkas daļas demontāžu un tika apgūti piešķirtie līdzekļi 402 359 euro. Minētā gada sākumā laboratorijas korpusa būvniecības projekts minimālajā sastāvā tika iesniegts Nacionālajā kultūras mantojuma pārvaldē, kura sniedza negatīvu atzinumu, izvirzot jaunas prasības konkrētajai būvei. Secīgi tika pārstrādāts būvniecības ieceres projekts minimālajā sastāvā, ko Nacionālā kultūras mantojuma pārvalde saskaņoja. Rezultātā bija jāpārstrādā viss būvprojekts, jo bija radušās virkne jaunu prasību, par kurām projektētājam nebija iepriekš zināms. Līdz ar to izveidojās pamatota nobīde augstas gatavības projekta realizācijas termiņā. 
2022. gadā tika pabeigts projekta otrais posms par būvprojekta izstrādi būvniecībai (būvatļauja ir saņemta 2022.gada 12.oktobrī) un ir apgūti piešķirtie līdzekļi 478 144 euro apmērā.
2022. gada nogalē ir uzsākts projekta trešais posms par laboratorijas korpusa būvniecību, kura realizācijas termiņš ir paredzēts 2023. gada nogalē. Saskaņā ar noslēgto līgumu samaksa par veiktajiem darbiem ir paredzēta pēc laboratorijas korpusa būvdarbu pabeigšanas un ēkas nodošanas ekspluatācijā.
Tātad daļa no 2022. gadā pieejamā finansējuma jau ir apgūta un ir veiktas visas nepieciešamās darbības, lai uzsāktais augstas gatavības projekts turpinātos un tiktu realizēts pilnībā.
Papildus finansējums no valsts budžeta augstas gatavības projektam netiks prasīts. 2023. gadā samaksa par veiktajiem darbiem tiks veikta no SIA “Tiesu namu aģentūra” pamatkapitālā ieguldītajiem līdzekļiem.

2. PRIEKŠLIKUMI TURPMĀKAI RĪCĪBAI
       Ņemot vērā iepriekš rakstīto, Tieslietu ministrija aicina Ministru kabinetu atbalstīt priekšlikumu par augstas gatavības projekta "Vienotas tiesu ekspertīžu iestādes izveide" – īstenošanas termiņa pagarināšanu līdz 2023. gada 31. decembrim.


